बि के डब्लिउ ए चिखौ दाफुंनायजों लोगोसे कक्राझारनि मिउजिक एण्ड फाइन आर्ट कलेजआबो सरकारि जासिगोन गुवाहाटी , 23 डिसेम्बर : सोलिफु बोसोरनि जोबथा दान एबा डिसेम्बरनि जोबथा सप्ताहयाव आसाम बिधान सभानि जथुमनाय जागोन । अदेबानि बे जथुमनाया आथिखालनि आसाम जुथाय सरकारनि जोबथा जथुम्मा जागोन । गिबि मन्थ्रि सर्बानन्द सनवालनि दैदेन्नाय राइज्यो सरकारा थांनाय माखासे दाननि सिगाङाव बर' रावखौ आसामनि गुबुन मोनसे राइज्योयारि राव एबा सरकारि राव महरै गनायथिनाय जादोंमोन । बेनि उनाव बर' रावआ राइज्योयारि राव महरै आबुं महर मोन्नो एबा गनायथि जानो थाखाय फैगौ आसाम बिधान सभानि जथुमनाया जोबोद गोनांथार । अदेबानि बे जथुमनायाव बर' रावखौ आसाम राइज्योनि राइज्योयारि राव महरै गनायथि जागोननि बांसिन मिजिंथिदों । फैगौ डिसेम्बर दाननि जोबथा दानाव खुंनो लानाय आसाम बिधान सभानि जथुमनायाव बर' रावखौ राइज्योयारि राव महरै गनायथिनाय आयेन एबा बिलखौ बारहोनायनि फारसे गोनांथारै सावरायगोन । मख'नो गोनांदि , बड'लेन्ड टेरिटरियेल रिजन सुंद'यै बि टि आर गोरोबथाखौ मिरु आरो आसाम सरकारजों दुलाराय बर' फरायसा आफाद आरो एन डि एफ बिनि मोनब्रै आफादफोरजों गोरोबथा जादोंमोन । मंगलबारखालि जनता भवनाव आसामनि गिबि मन्थ्रि सर्बानन्द सनवालनि दैदेन्नायाव जानाय राइज्योयारि केबिटेननि मोनसे जथुमनायाव फैगौ बिधान सभा जथुमनायनि सावरायमायाव बर' रावखौ राइज्योयारि राव महरै गनायथिनाय आरो हा अरायथा खालामना होनायनि सायाव गोनांथारै सावरायगोन । दिनैनि बे सावरायनायाव आइजोफोरनि समाज अन्साय बिथिङाव मोन्नै गोदान आयेनखौ दाफुंनायनि थांखि लानाय जायो । केबिनेटआ थांखि लाबावनाय जादोंदि , नाबार्डनिफ्राय आर आइ डि एफनि सिङाव 91 कौटि लन लानायनि गनायथि होनायजों लोगोसेनो डिग्री कलेजफोराव लाइब्रियान मासिनि बिजाथिफोरखौ सरकारि खालामनायनि मोनसे आयेनखौ आजावना लादों । केबिनेटआ कमतापुर मटक , मरान आरो बि टि सिनि बायजोयाव थानाय बर' कचारि वेलफेयार अट'नमास काउन्सिलखौ दाफुंनायनि मोनसे आयेनखौ गनायथिनायनि थांखि लानाय जादों । बेनि अनगायैबो मख'जाथावना बाथ्रादि , कक्राझार सदर सहरनि साखाथियाव थानाय कक्राझार मिउजिक एन्ड फाइन आर्टस कलेज आरो जरहातआव असम सत्रिय संगित महाबिद्यालय लुफुंनायनि फारसेबो गनायथिनाय बिलखौ आजावना लानाय जादों । गुबुन गुबुन मावनां थांखिफोरनि फारसे मावफुंनो थांखि लानायनि अनगायैबो आसामनि मेडिकेल कलेजआव बिबान सामलायनाय एबा साख्रि मावनाय फाहामगिरिफोरनि थाखाय मोनसे बिथांखिखौबो मावफुंनायनि थांखि लादों । बुंनो थाङोब्ला बोसोरनि जोबथा दान डिसेम्बरनि जोबथा सप्ताहयाव खुंजानो गोनां आसाम बिधान सभानि जथुम्मायाव गोजौयाव मख'नाय आयदाफोरा गनायथि जायोब्ला राइजो - राजाफोरनि थाखाय जोबोद मुलाम्फा गोनां जागोन । जरखायै बर' हारिनि थाखाय आसाम राइज्योनि गेजेराव बर' रावआ राइज्योयारि राव एबा सरकारि राव महरै गनायथि जानायानो बयनिख्रुइबो देरगाथाव जागोन । बेनि अनगायैबो गोलाव बोसोरनि कक्राझार मिउजिक एन्ड फाइन आर्टस कलेजनि लुफुंनो थांखि लानायाबो जोबोद गोजोन्थाव जादों बर' हारिनि थाखाय । 
बि टि आर गोरोबथा बादियै केबिनेटआ बर' सिगोन